
ДО
ОБЩИНСКИ СЪВЕТ – БУРГАС

ДОКЛАДНА ЗАПИСКА
ОТ
ИНЖ. ЧАНКА КОРАЛСКА
ЗА КМЕТ НА ОБЩИНА БУРГАС
Съгласно заповед № 4117/08.12.2023 г.

Относно: Осигуряване на допълващо финансиране за дейностите по Компонент 1 – „Осигуряване на достъп до ранно учене, продължаване на образованието и социализация на разселени деца от Украйна“ на проект „Уницеф България и Община Бургас – заедно в подкрепа на уязвими деца и младежи“, финансиран в рамките на Основното споразумение за сътрудничество между правителството на Република България и Детския фонд на ООН и Програмата за страната за периода 2023-2027 година.

УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
Съгласно подписано споразумение за финансиране № GA/BULA/2022/17 от 08.12.2022 г. Община Бургас е партньор на УНИЦЕФ България при реализацията на Проект „Уницеф България и Община Бургас – заедно в подкрепа на уязвими деца и младежи“. Общата цел на проекта за територията на Община Бургас е да подобри достъпа на разселени деца от Украйна до условия за учене в ранна детска възраст и приобщаващо образование, да подкрепи социалната интеграция и включване в живота на общността на уязвими деца, деца и младежи в неравностойно положение, включително украински деца и младежи, на възраст 10-24 години.
На територията на общината се изпълняват дейности в рамките на Компонент 1 - „Осигуряване на достъп до ранно учене, продължаване на образованието и социализация на разселени деца от Украйна“ и Компонент 2 – „Осигуряване на достъп до информация, развитие на компетентности и умения, осигуряване на възможности за гражданска ангажираност и подкрепа за психичното здраве на украински младежи бежанци и други уязвими младежи и млади хора в неравностойно положение на възраст между 10 и 24 години. Дейностите по Компонент 1 на проекта се изпълняват от Център за подкрепа на личностното развитие – Бургас, а дейностите по Компонент 2 на проекта от Международен младежки център – Бургас и Община Бургас.
	Община Бургас реализира дейностите по Компонент 1 на проекта за осигуряване на достъп до ранно учене, продължаване на образованието и социализация на разселени деца от Украйна чрез Център за подкрепа на личностното развитие в сградата, отредена за детско заведение (ДГ „Райна Княгиня“), предоставена за управление на Център за подкрепа на личностното развитие – Бургас, с решение на Общински съвет – Бургас по т. 11 на Протокол № 46 от  проведеното на 20.12.2022 г. заседание, в изпълнение на проект „УНИЦЕФ България и Община Бургас – заедно в подкрепа на уязвими деца и младежи“. Сградата е ремонтирана със средства съвместно от Уницеф България и Община Бургас и оборудвана така, че са изградени Общностен център за дневна грижа за деца от 3 до 6 години на първи етаж и Център за споделено учене за ученици от начален етап на образование (7-14 години) на втори етаж на сградата. На длъжност „Детски учител“ по проекта са назначени двама души на пълно работно време. На длъжност „Помощник възпитател“ – 1 човек на пълно работно време, на длъжност „Психолог“ – 1 човек на пълно работно време и на длъжност „Образователен ментор“ – 1 човек на пълно работно време. 
На деца от 3 до 6 години е осигурен достъп до ранно учене в общностен дневен център. Дейностите в общностния дневен център включват:
· Ранно обучение и игра, вкл. (образователни дейности под формата на игри, рисуване и моделиране за развиване на двигателни умения; емоционална интелигентност; математика и логика).
• Подготвителни курсове по български език за записване в училище.
• Психологическа и социална подкрепа на децата и техните семейства.
• Дейности с родители и възпитатели за социализация и подкрепа.
В общностния център за дневна грижа  се обучават ежедневно 38 деца, организирани на две смени – сутрешна и следобедна.
В центъра за споделено учене са записани да се обучават 67 деца, но центърът се посещава от 50 деца на две смени – сутрешна и следобедна.
По програма „Образователна академия“, която е насочена към преодоляване на пропуските в ученето и насърчаване на последваща интеграция на децата и учениците, в центъра за споделено учене са назначени:
· Учители по български език – 1 щат, хоноруван;
• Учител по английски език – 1 щат хоноруван;
• Преподаватели по програма „Образователна академия“ – 5 служители, на непълно работно време, водещи неформалните дейности, предоставяни от ЦПЛР:
- музика;
- анимация;
- физкултура;
- театър;
- изобразително изкуство.

В рамките на проекта се провеждат три курса по български език - ниво А1 и два курса-  ниво А2.  63 деца от центъра за споделено учене успешно са завършили езиковите курсове.
За децата и учениците се организират и провеждат екскурзии, като през периода на изпълнение на дейностите по проект „Уницеф България и Община Бургас – заедно в подкрепа на уязвими деца и младежи“ са посетили зоологическата градина и етнографския комплекс „Генгер“ в гр. Айтос, Районна служба „Пожарна безопасност и защита на населението в гр. Бургас, парк за камили в гр. Слънчев бряг. В рамките на проекта се изпълняват и дейности с родители, организират се спортни игри и празници, както и посещение на театри и постановки.
Съгласно т. I, чл. 1, ал. 5  на споразумение за финансиране № GA/BULA/2022/17 от 08.12.2022 г., сключено между Община Бургас и Уницеф България, с оглед гарантиране устойчивост на дейностите по проекта, Община Бургас се задължава да положи усилия за осигуряване финансирането им със средства от държавния бюджет или от други източници. Осигуреното понастоящем финансиране за изпълнението на Компонент 1: „Осигуряване на достъп до ранно учене, продължаване на образованието и социализация на разселени деца от Украйна“ по проект „Уницеф България и Община Бургас – заедно в подкрепа на уязвими деца и младежи“ приключва на 31.12.2023 г. Съгласно решение на Общински съвет – Бургас по т. 11 на Протокол № 46 от  проведеното на 20.12.2022 г. заседание Общински съвет – Бургас дава съгласие за осигуряване на устойчивост на дейностите по проект „Уницеф България и Община Бургас – заедно в подкрепа на уязвими деца и младежи“ за период от 5 години след приключване на проекта. За тази цел за периода 01.01.2024 г. – 31.12.2024 г. е необходимо осигуряване на допълнителни средства от бюджета на Община Бургас в размер на 50 000 лв. с цел обезпечаване работата по дейностите за Осигуряване на достъп до ранно учене, продължаване на образованието и социализация на разселени деца от Украйна, съгласно Приложение № 1.
Грижата за децата – независимо от техния произход, но живеещи на територията на Община Бургас, за тяхното развитие, психично здраве и образование е основен приоритет за Общината. Направеното предложение за решение не само цели създаване на добра среда за живот на деца от тази уязвима група, но и да постигне интегрирането им и бъдещото им активно включване в живота на Общината чрез тяхната бъдеща образователна и професионална реализация, като граждани на Бургас. В този смисъл продължаващото реализиране на Компонент 1 „Осигуряване на достъп до ранно учене, продължаване на образованието и социализация на разселени деца от Украйна“ на проект „Уницеф България и Община Бургас – заедно в подкрепа на уязвими деца и младежи“, финансиран в рамките на Основното споразумение за сътрудничество между правителството на Република България и Детския фонд на ООН и Програмата за страната за периода 2023 - 2027 година ще отговори на заложените в Програмата за демографско развитие на Община Бургас, приета от ОбС Бургас тази година, цели и ще допринесе за реализиране на основни приоритети, заложени в нея. 
Предвид гореизложеното и на основание чл. 21, ал. 1, т. 8 от Закона за местното самоуправление и местната администрация, предлагам, Общински съвет – Бургас да вземе следните

РЕШЕНИЯ:

1. Дава съгласие Община Бургас да осигури финансови средства от бюджет 2024 година в общ размер на 50 000 лв. (петдесет хиляди лева) за продължаване на дейностите по Компонент 1: „Осигуряване на достъп до ранно учене, продължаване на образованието и социализация на разселени деца от Украйна“ на проект „Уницеф България и Община Бургас – заедно в подкрепа на уязвими деца и младежи“, свързани с осигуряване на достъп до ранно учене, продължаване на образованието и социализация на разселени деца от Украйна за периода 01.01.2024 г. - 31.12.2024 г.
2. Финансовите средства се предоставят по бюджета на Център за подкрепа на личностното развитие – Бургас, който се задължава да осъществява дейностите по осигуряване на достъп до ранно учене, продължаване на образованието и социализация на разселени деца от Украйна през 2024 година.


Приложения:
1. Приложение № 1 - Прогнозен бюджет на дейностите, свързани с осигуряване на достъп до ранно учене, продължаване на образованието и социализация на разселени деца от Украйна за периода 01.01.2024 г. - 31.12.2024 г.



ИНЖ. ЧАНКА КОРАЛСКА
За Кмет на Община Бургас
Съгласно Заповед № 4117/08.12.2023 г.

